Video ena e kgutshwane e bontsha tsela e yang Jerusalema e hlaha ka botjhabela mme e leba ho e nngwe ya ditlhoro tsa Thaba ya Mehlware. Motse oo kajeno o bitswa et-Tur, eo ba bang ba reng ke Bethefage e hlahang ka Bibeleng. Bethani e ka botjhabela ho Bethefage mosikong wa Thaba ya Mehlware. Ha Jesu le barutuwa ba hae ba ne ba le Jerusalema, ka tlwaelo ba ne ba qeta bosiu ba le Bethani, eo kajeno e tsejwang e le toropo ya el-ʽAzariyeh, lebitso la Searabia le bolelang “Sebaka sa Lazaro.” Ha ho pelaelo hore Jesu o ile a dula lelapeng la Maretha, Maria le Lazaro. (Mat 21:17; Mar 11:11; Lu 21:37; Joh 11:1) Ha a ne a tsamaya ho tloha hae ho ya Jerusalema, e ka nna yaba Jesu o ile a tsamaya ka tsela e tshwanang le e hlahileng videong ena. Ka la 9 Nisane, 33 C.E., ha Jesu a ne a palame esele hodima Thaba ya Mehlware ho ya Jerusalema, e tlameha e be o ile a etsa jwalo ho tloha Bethefage, a sebedisa tsela ya Jerusalema.